Yaro ya yanke mazakuntar dan sanda saboda luwadi
By Habibu Umar Aminu, Katsina da Bashir Yahuza Malumfashi | Publish Date: Jul 13 2018 2:00AM
Ana zargin wani yaro dan shekara 13 (an sakaya sunansa) da yin amfani da wuka wajen yanke mazakuntar wani dan sanda da ke aiki a ofishin ’yan sanda na karamar Hukumar Faskari, Jihar Katsina.
dan sandan mai mukamin Sufeto, an ce sunansa Lawal Mohammed. Aminiya ta kalato cewa, bayan al’amarin ya faru, wani mai babur ne da ba a tantance ba ya same shi cikin jini, inda ya taimaka masa ya kai shi asibiti.
Wata majiya ta tabbatar wa wakilinmu cewa al’amarin ya faru ne a ranar Litinin da ta gabata da misalin karfe 9:30 na dare, a Unguwar Tudun Markabu, Faskari.
Majiyar ta ce, ana zargin dan sandan ya dade yana lallabar kananan yara maza yana yin lalata da su. An samu tabbacin cewa wannan laifi ne ma ya sanya aka yi masa canjin wurin aiki daga karamar Hukumar Malumfashi zuwa karamar Hukumar Faskari.
“A wannan rana, yaron ya gaji da yadda jami’in ke lalata da shi, don haka sai ya hada kai da wadansu yara biyu abokansa, suka yi amfani da wuka, suka yanke masa azzakari. An yi sauri aka kai shi karamin asibitin garin Faskari. Na samu labarin cewa karamin asibitin ya ba da umarnin a kai shi Asibitin Koyarwa na Jami’ae Ahmadu Bello ko kuma Asibitin ’Yan Sanda na Katsina,” inji majiyar tamu.
Aminiya ta tuntubi Kakakin Rundunar ’Yan sandan Jihar Katsina, SP. Gambo Isa, wanda ya tabbatar da faruwar lamarin kuma ya ce tuni an fara bincike. “Muddin aka samu jami’in da laifi, za a gurfanar da shi gaban kotu,” inji shi.